KOMMISSIONENS FORORDNING (EF) Nr. 478/97 af 14. marts 1997 om gennemførelsesbestemmelser til Rådets forordning (EF) nr. 2200/96 for så vidt angår foreløbig anerkendelse af producentsammenslutninger

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 48, og

ud fra følgende betragtninger:

I henhold til artikel 14 i forordning (EF) nr. 2200/96 kan der indrømmes producentsammenslutninger, som er nye, eller som ikke er anerkendt i henhold til Rådets forordning (EØF) nr. 1035/72 (2), senest ændret ved Kommissionens forordning (EF) nr. 1363/95 (3), en overgangsperiode til at opfylde de i artikel 11 i forordning (EF) nr. 2200/96 fastsatte betingelser for anerkendelse; der bør følgelig fastsættes visse betingelser for foreløbig anerkendelse af de producentsammenslutninger, som forelægger en plan;

for at fremme oprettelsen af stabile producentsammenslutninger, som kan bidrage varigt til virkeliggørelsen af målene for den fælles markedsordning, bør der kun gives foreløbig anerkendelse til producentsammenslutninger, som kan godtgøre, at de er i stand til at opfylde alle betingelserne i artikel 11 i forordning (EF) nr. 2200/96 inden for et nærmere fastsat tidsrum;

for at give producentsammenslutningerne mulighed for gradvis at tilpasse sig de i artikel 11 i forordning (EF) nr. 2200/96 og de i Kommissionens forordning (EF) 412/97 (4) fastsatte betingelser for anerkendelse af producentsammenslutninger bør der fastsættes mildere betingelser for indrømmelsen af den foreløbige anerkendelse; da produktions- og afsætningsvilkår varierer fra medlemsstat til medlemsstat, bør medlemsstaterne endvidere have mulighed for at fastsætte strengere betingelser end dem, der er fastsat i nærværende forordning, uden dog at være strengere end dem, der er fastsat i artikel 11 i forordning (EF) nr. 2200/96 og i forordning (EF) nr. 412/97;

for at åbne mulighed for omstrukturering af anerkendte producentsammenslutninger bør der, med forbehold af medlemsstaternes ret til fastsætte strengere betingelser, først stilles krav om opfyldelse af den i artikel 11, stk. 1, litra c), nr. 2, fastsatte forpligtelse, når den foreløbigt anerkendte producentsammenslutning opnår anerkendelse;

for at give producentsammenslutningerne mulighed for at forelægge en anerkendelsesplan i overensstemmelse med artikel 14 i forordning (EF) nr. 2200/96 bør der fastsættes nærmere bestemmelser om, hvilke oplysninger producentsammenslutningerne skal give i planen;

for at øge producentsammenslutningernes muligheder for at opfylde anerkendelsesbetingelserne er det nødvendigt at tillade ændringer i anerkendelsesplanen; af samme årsag bør det fastsættes, at medlemsstaten kan anmode producentsammenslutningen om at korrigere planen med henblik på at sikre dens gennemførelse;

for det tilfælde, at en producentsammenslutning opfylder betingelserne i artikel 11 i forordning (EF) nr. 2200/96 og i forordning (EF) nr. 412/97 inden den i anerkendelsesplanen fastsatte frist, bør der fastsættes bestemmelser, som giver den pågældende sammenslutning mulighed for at indgive en ansøgning om anerkendelse i henhold til nævnte forordninger; indrømmelsen af en sådan anerkendelse bør markere afslutningen på producentsammenslutningens anerkendelsesplan;

for at give de foreløbigt anerkendte producentsammenslutninger mulighed for at iværksætte et operationelt program i overensstemmelse med Kommissionens forordning (EF) nr. 411/97 (5) så snart anerkendelsen foreligger, bør det fastsættes, at de pågældende producentsammenslutninger kan forelægge et programudkast i forbindelse med indgivelsen af ansøgningen om anerkendelse;

med henblik på en korrekt forvaltning af den fælles markedsordning bør medlemsstaterne med regelmæssige mellemrum underrette Kommissionen om situationen med hensyn til indrømmelse af foreløbige anerkendelser samt om udviklingen inden for sektoren i overensstemmelse med artikel 9 i forordning (EF) nr. 412/97;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -

UDSTEDT FØLGENDE FORORDNING:

Artikel 1

I nærværende forordning fastsættes minimumsbetingelserne for foreløbig anerkendelse af producentsammenslutninger som omhandlet i artikel 14 i forordning (EF) nr. 2200/96.

Medlemsstaterne kan fastsætte strengere betingelser samt supplerende forpligtelser i forhold til dem, der er fastsat i nærværende forordning.

Artikel 2

1. Producentsammenslutninger, der er nye, eller som ikke er anerkendt i henhold til forordning (EØF) nr. 1035/72, og som anmoder om en foreløbig anerkendelse i overensstemmelse med artikel 14 i forordning (EF) nr. 2200/96, skal forelægge en anerkendelsesplan for myndighederne i den medlemsstat, hvor producentsammenslutningen har sit sæde, med henblik på godkendelse.

2. Anerkendelsesplanen iværksættes i årsperioder regnet fra datoen for de nationale myndigheders godkendelse af planen. Planens varighed kan ikke overstige fem år regnet fra nævnte dato.

Artikel 3

1. Ved forelæggelsen af en anerkendelsesplan skal producentsammenslutningen:

a) opfylde betingelserne i artikel 11, stk. 1, litra a) og b), litra c), nr. 4), litra d), og stk. 2, litra b), i forordning (EF) nr. 2200/96

b) godtgøre:

1) at den omfatter et mindste antal producenter, hvis niveau fastsættes til halvdelen af det antal, der er fastsat i bilag I og II til forordning (EF) nr. 412/97, dog mindst et antal på fem

2) at den producerer en mindste mængde markedsegnet produktion fra medlemmerne på 50 % eller derover af den mindste mængde produktion, der er fastsat i bilag I og II til forordning (EF) nr. 412/97.

2. Anvender medlemsstaten artikel 2, stk. 2, i forordning (EF) nr. 412/97, kan procentdelen af den der anførte markedsegnede produktion ikke være under 8 %. Mindsteantallet af producenter er ti for de i artikel 11, stk. 1, litra a), nr. i-iv, i forordning (EF) nr. 2200/96 omhandlede producentorganisationer og fem for de i nævnte artikels stk. 1, litra a), nr. vi og vii, og stk. 3, omhandlede producentorganisationer.

Forordning (EF) nr. 412/97, med undtagelse af artikel 7, finder tilsvarende anvendelse.

Artikel 4

1. Udkastet til anerkendelsesplanen skal indeholde mindst følgende punkter:

a) planens varighed

b) en beskrivelse af udgangssituationen, bl.a. for så vidt angår antallet af tilsluttede producenter, med en fuldstændig oversigt over medlemmerne, produktionen, afsætningen og infrastrukturen

c) planens målsætninger

d) de aktioner, der skal iværksættes, og de midler, der skal anvendes for at nå målene i hvert år, hvor planen gennemføres, samt en costbenefitanalyse

e) de aktioner, der skal gennemføres, for at betingelserne i artikel 11, stk. 1, litra c), nr. 1), 2), 3) og 5), i forordning (EF) nr. 2200/96 og i forordning (EF) nr. 412/97 kan være opfyldt senest ved afslutningen af anerkendelsesplanen.

2. De i stk. 1, litra d), i nærværende artikel omhandlede aktioner omfatter bl.a. de i artikel 11, stk. 2, litra c) og d), i forordning (EF) nr. 2200/96 omhandlede aktioner og følgende elementer, der kan gennemføres gradvist i planens gennemførelsesperiode:

a) iværksættelse af bestemmelserne i artikel 11, stk. 1, litra c), nr. 3), i forordning (EF) nr. 2200/96

b) planlægning af produktionen

c) salgsstrategi, udvikling af handelsnet og salgsfremstød

d) aktioner for at forbedre produkternes kvalitet

e) arbejdsstyrke.

Planen skal bl.a. vise de forventede omkostninger ved de investeringer, der er nødvendige for planens gennemførelse, opdelt efter aktion og gennemførelsesår.

3. Myndighederne træffer en beslutning om udkastet til anerkendelsesplanen senest tre måneder efter modtagelsen af udkastet, ledsaget af den fornødne dokumentation.

4. De nationale myndigheder sikrer sig:

a) på alle nyttige måder, herunder kontrol på stedet, at de oplysninger, der er givet efter stk. 1, litra b) og c), er korrekte

b) at planen hænger sammen i økonomisk henseende, at den har en tilfredsstillende teknisk kvalitet, at skønnene i investeringsplanen er rimelige, og at dens gennemførelse er velplanlagt.

5. De nationale myndigheder træffer alt efter tilfældet følgende afgørelse:

a) De godkender planen og giver en foreløbig anerkendelse.

b) De anmoder om ændringer i planen. Kun en plan, som de ønskede ændringer er indarbejdet i, kan godkendes.

c) De afviser planen.

6. Inden der gives en foreløbig anerkendelse, underretter medlemsstaten Kommissionen om sin beslutning i overensstemmelse med artikel 14, stk. 4, i forordning (EF) nr. 2200/96.

Den meddeler producentsammenslutningen sin beslutning.

Senest en måned efter, at produktionssammenslutningen har fået meddelelse om, at anerkendelsesplanen er godkendt, giver medlemsstaten Kommissionen nærmere oplysninger om sammenslutninger og meddeler datoen for den foreløbige anerkendelse og planens varighed.

Artikel 5

1. Iværksættelsen af en anerkendelsesplan begynder den første i den måned, der følger efter godkendelsen.

2. Producentsammenslutningerne kan indgive anmodning om ændringer i planen, ledsaget af fornøden dokumentation.

For hver ændring af planen træffer de nationale myndigheder en beslutning senest tre måneder efter modtagelsen af anmodningen om ændring, efter at have undersøgt den forelagte begrundelse og dokumentation. Er der ikke truffet beslutning inden for nævnte frist, anses anmodningen for afvist.

Artikel 6

Senest fire måneder efter afslutningen af hvert af anerkendelsesplanens gennemførelsesår tilsender producentsammenslutningen medlemsstatens myndigheder en kopi af dens regnskab for det forløbne år.

Artikel 7

1. De nationale myndigheder sikrer sig årligt ved kontrol og inspektion, at planen gennemføres. De konstaterer bl.a., i hvilket omfang de aktioner, der skal iværksættes, for at betingelserne i artikel 11 i forordning (EF) nr. 2200/96 og i forordning (EF) nr. 412/97 kan være opfyldt senest ved afslutningen af anerkendelsesplanen, er blevet gennemført.

2. De nationale myndigheder kan anmode producentsammenslutningen om korrigerende foranstaltninger, hvis den konstaterer en afvigelse i forhold til planens gennemførelse, og hvis denne afvigelse truer planens gennemførelse.

Medlemsstaten underretter Kommissionen om sin beslutning.

Artikel 8

En producentsammenslutning, som iværksætter en anerkendelsesplan, kan når som helst indgive en anmodning om anerkendelse i henhold til artikel 11 i forordning (EF) nr. 2200/96 på de i forordning (EF) nr. 412/97 fastsatte betingelser. Fra datoen for indgivelsen af denne anmodning kan den pågældende sammenslutning forelægge et udkast til et operationelt program på de i forordning (EF) nr. 411/97 fastsatte betingelser.

Artikel 9

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 14. marts 1997.

På Kommissionens vegne

Franz FISCHLER

Medlem af Kommissionen

(1) EFT nr. L 297 af 21. 11. 1996, s. 1.

(2) EFT nr. L 118 af 20. 5. 1972, s. 1.

(3) EFT nr. L 132 af 16. 6. 1995, s. 8.

(4) EFT nr. L 62 af 4. 3. 1997, s. 16.

(5) EFT nr. L 62 af 4. 3. 1997, s. 9.